GUNKUL ทยอยรับรู้รายได้โครงการพลังงานลมไม่ต่ำกว่า 550 ลบ. ในปี 59
GUNKUL ทยอยรับรู้รายได้โครงการซับพลูวินด์ฟาร์ม 1,2 – วายุวินด์ฟาร์ม รวมไม่ต่ำกว่า 550 ลบ. ในปี 59
14 ธ.ค. 2558

นางสาวโศภชา ดำรงปิยวุฒิ์  ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า สำหรับความคืบหน้าธุรกิจพลังงานลมของบริษัท พัฒนาพลังงานลม จำกัด (WED) ซึ่งเป็นบริษัทย่อยได้ติดตั้งใบพัดกังหันลม โครงการซับพลูวินด์ฟาร์ม 1,2 และ วายุวินด์ฟาร์ม ในต.ห้วยบง อ.ด่านขุนทด จ.นครราชสีมาเป็นที่เรียบร้อยแล้ว ซึ่งคาดว่าจะสามารถเริ่มจำหน่ายไฟฟ้าเชิงพาณิชย์ให้กับการไฟฟ้าส่วนภูมิภาค (กฟภ.) กำลังผลิต 10 เมกะวัตต์ ในเดือนมีนาคม 2559 และการไฟฟ้าฝ่ายผลิตแห่งประเทศไทย (กฟผ.) กำลังผลิต 50 เมกะวัตต์ ในเดือน พฤษภาคม 2559  และทยอยรับรู้รายได้ไม่น้อยกว่า 550 ล้านบาทในปี 2559
ทั้งนี้ โครงการดังกล่าวได้รับการสนับสนุนค่าไฟฟ้าส่วนเพิ่มราคารับซื้อไฟฟ้า (Adder) ในอัตรา 3.50 บาท/หน่วย เป็นระยะเวลา 10 ปี รวมกำลังผลิตทั้งสิ้น 60 เมกะวัตต์   ซึ่งโครงการดังกล่าวสามารถผลิตไฟฟ้าจากพลังงานลมได้ประมาณ 145 ล้านหน่วย/ปี และสามารถลดปริมาณการปล่อยก๊าซคาร์บอนไดออกไซต์ได้ถึง 75,000 ตัน/ปี หรือเทียบเท่ากับการปลูกต้นไม้ 3.5 ล้านต้น
สำหรับกังหันลมที่ติดตั้ง ใช้กังหันลมยี่ห้อ GAMESA รุ่น G114 ขนาด 2 เมกะวัตต์ จากประเทศสเปน ซึ่งมีความสูง 125 เมตร ขนาดเส้นผ่านศูนย์กลางใบพัด 114 เมตร ซึ่งถือได้ว่าเป็นกังหันลมที่สูงที่สุดในภูมิภาคเอเชียตะวันออกเฉียงใต้ ติดตั้งทั้งหมดจำนวน 30 ต้น ประกอบด้วย โครงการซับพลูวินด์ฟาร์ม 1 ขนาด 8 เมกะวัตต์ ใช้กังหันลม จำนวน 4 ต้น,ซับพลูวินฟาร์ม 2 ขนาด 2 เมกะวัตต์ ใช้กังหันลมจำนวน 1 ต้น และ วายุวินด์ฟาร์ม ขนาด 50 เมกะวัตต์ ใช้กังหันลม จำนวน 25 ต้น
โดยมีการลงนามสัญญาจัดซื้อ จัดจ้าง ขนส่ง พร้อมติดตั้ง และทดสอบกังหันลมกับ บริษัท PowerChina Zhongan Engineering ซึ่งเป็นผู้รับเหมารายใหญ่ที่มีชื่อเสียง พร้อมทั้ง ลงนามสัญญาบริการบำรุงรักษาและรับประกันความพร้อม  สำหรับการเดินเครื่องกับ บริษัท Gamesa โดยบริษัทได้รับสินเชื่อเพื่อสนับสนุนโครงการโรงไฟฟ้าพลังงานลม กับธ.ไทยพาณิชย์ (SCB)  เป็นที่เรียบร้อย